b'\n_START_ARTICLE_\nSherlock Holmes\n_START_SECTION_\nElulugu\n_START_PARAGRAPH_\nWilliam Sherlock Scott Holmes s\xc3\xbcndis 6. jaanuaril 1854 Siger ja Violet Holmesi kolmanda pojana. Tema vend on Mycroft Holmes, Diogenes Clubi asutajaliige._NEWLINE_Jutustuses "Kreeka keele t\xc3\xb5lk" mainib Sherlock Holmes, et tema esivanemad olid m\xc3\xb5isnikud ja vanaema prantsuse kunstniku Horace Vernet\' \xc3\xb5de._NEWLINE_Holmesi noorus m\xc3\xb6\xc3\xb6dus maailmas ringi r\xc3\xa4nnates. Aastatel 1855\xe2\x80\x931858 elas perekond Prantsusmaal Bordeaux\'s. Seepeale siirduti Ameerika \xc3\x9chendriikidesse Montpelieri. 1860. aastate algul oldi tagasi Euroopas, uueks elukohaks sai K\xc3\xb6ln. Alates 1864 kolis perekond l\xc3\xb5plikult Inglismaale._NEWLINE_1872. aastal alustas noormees \xc3\xb5pinguid Oxfordis Christ Church College\'is, kus \xc3\xbcks \xc3\xb5petajatest oli professor James Moriarty. Kolled\xc5\xbei ajal uuris Sherlock Holmes oma esimest juhtumit ("Gloria Scott") ja lahendas selle. Edust tiivustatult otsustas ta detektiivit\xc3\xb6\xc3\xb6ga t\xc3\xb5sisemalt tegelema hakata._NEWLINE_L\xc3\xb5petanud 1877. aastal \xc3\xbclikooli, siirdus Holmes elama Londonisse. Leidnud \xc3\xbc\xc3\xbcrikorteri Montague Streetil, Briti Muuseumi l\xc3\xa4heduses, alustas ta karj\xc3\xa4\xc3\xa4ri n\xc3\xb5uandja-eradetektiivina._NEWLINE_Jaanuaris 1881 kohtus Sherlock Holmes P\xc3\xbcha Bartholomeuse kliinikus endise s\xc3\xb5jav\xc3\xa4earsti dr. John H. Watsoniga. Koos \xc3\xbc\xc3\xbcriti korter aadressil Baker Street 221B. Sestpeale algas kahe mehe kuulsusrikas koost\xc3\xb6\xc3\xb6. Oma 25-aastase detektiivikarj\xc3\xa4\xc3\xa4ri jooksul oli Watson abiks nii juhtumite uurimisel kui ka nende s\xc3\xbcndmuste kirjapanemisel._NEWLINE_1891. aastal kohtus detektiiv Sherlock Holmes Londoni kuritegeliku ilma liidri professor Moriartyga. Dramaatilised s\xc3\xbcndmused kulmineerusid \xc5\xa0veitsis Meiringeni l\xc3\xa4histel Reichenbachi kose juures ("Viimane juhtum"). Moriarty plaan tappa Holmes eba\xc3\xb5nnestus, professor kukkus kuristikku. Detektiiv kasutas aga juhust, et lavastada oma surm ("T\xc3\xbchja maja m\xc3\xb5istatus")._NEWLINE_P\xc3\xa4rast naise surma (1891) ja Sherlock Holmesi "hukkumist" m\xc3\xbc\xc3\xbcb doktor Watson oma arstipraksise maha ning naaseb Baker Streetile._NEWLINE_Aastatel 1891\xe2\x80\x931894 varjas Holmes end valenime Sigerson all professor Moriarty k\xc3\xa4silaste k\xc3\xa4ttemaksu eest, elades kaks aastat Tiibetis ning viibides Lhasas dalai-laama seltskonnas. Tagasitee Euroopasse kulges l\xc3\xa4bi P\xc3\xa4rsia, Meka ja Hartumi. J\xc3\xb5udnud Prantsusmaale, elas detektiiv m\xc3\xb5nda aega Montpellier\'s._NEWLINE_1894. aastal naasis Sherlock Holmes Londonisse. Sealtpeale tegutses kuulus tandem koos kuni 1902. aastani, mil doktor Watson kolis omaette korterisse Queen Anne\'i t\xc3\xa4naval ja alustas uuesti arstipraksist. 1903. aastal lahendas Holmes Londonis oma viimased juhtumid ja l\xc3\xa4ks pensionile._NEWLINE_1904. aastal kolis Sherlock Holmes Ida-Sussexi krahvkonda. Viie miili kaugusele Eastbourne\'ist rajas ta endale v\xc3\xa4ikese talu, kus p\xc3\xbchendus mesilaste kasvatamisele. Doktor Watsoniga kohtus ta ainult aeg-ajalt, kui s\xc3\xb5ber teda n\xc3\xa4dalal\xc3\xb5ppudel k\xc3\xbclastas, mist\xc3\xb5ttu "L\xc3\xb5vilaka m\xc3\xb5istatuse" pidi ta ise \xc3\xbcles kirjutama (lugu on jutustatud n\xc3\xa4htuna Sherlock Holmesi silmade l\xc3\xa4bi).\n_START_SECTION_\nSherlock Holmesi detektiivikarj\xc3\xa4\xc3\xa4r\n_START_PARAGRAPH_\nArthur Conan Doyle\'i teoste p\xc3\xb5hjal saab taastada Sherlock Holmesi eradetektiivikarj\xc3\xa4\xc3\xa4ri kronoloogia. Samas on paljudes jutustustes viiteid dateerimata juhtumitele, millega detektiiv oli tegelenud.\n_START_SECTION_\nVarajane karj\xc3\xa4\xc3\xa4r (Watsoni-eelne aeg)\n_START_PARAGRAPH_\nSherlock Holmesi varajast karj\xc3\xa4\xc3\xa4ri on kajastatud kogumiku "Sherlock Holmesi memuaarid" jutustustees "Gloria Scott" (tegevuse aeg juuli\xe2\x80\x93september 1874. aasta) ja "Musgrave\'i rituaal" (oktoober 1879).\n_START_SECTION_\nSherlock Holmesi looming\n_START_PARAGRAPH_\nSherlock Holmesi avaldatud tr\xc3\xbckiste ja monograafiate nimekiri.\n_START_SECTION_\nMuuseumid\n_START_PARAGRAPH_\nSherlock Holmesi muuseum avati 1990. aastal Londonis Baker Streetil esimese muuseumina, mis on p\xc3\xbchendatud tuntud raamatukangelasele. Kahekorruselises hoones on ajastutruult sisustatud nii h\xc3\xa4rrasmeeste magamistoad kui ka \xc3\xbchine elutuba. Paljudest tegelaskujudest Holmesi lugudes on valmistanud muuseumi vahakujud. 1991. aastal avati Holmesi teine muuseum Meiringenis \xc5\xa0veitsis.\n_START_SECTION_\nM\xc3\xa4lestusm\xc3\xa4rgid ja monumendid\n_START_PARAGRAPH_\nTuntumad vaatamisv\xc3\xa4\xc3\xa4rsused on Meiringeni l\xc3\xa4hedal asuvad Aare kuristik Aare j\xc3\xb5el ja Reichenbachi joad (Reichenbachf\xc3\xa4lle), professor Moriarty ja Sherlock Holmesi v\xc3\xb5itluspaik ("Viimane juhtum")._NEWLINE_Reichenbachi joa juures meenutab seda v\xc3\xa4ljam\xc3\xb5eldud s\xc3\xbcndmust m\xc3\xa4lestustahvel. Peale selle on Meiringenis Sherlock Holmesi m\xc3\xa4lestussammas omanimelisel peat\xc3\xa4naval. Londoni Sherlock Holmesi Selts (Sherlock Holmes Society of London) korraldab regulaarseid Meiringeni-reise, millest osav\xc3\xb5tjad m\xc3\xa4ngivad ajaloolistes kost\xc3\xbc\xc3\xbcmides l\xc3\xa4bi Sherlock Holmesi seiklused._NEWLINE_Moskvasse Suurbritannia saatkonna l\xc3\xa4hedale Moskva j\xc3\xb5e \xc3\xa4\xc3\xa4rde p\xc3\xbcstitati 2007. aastal Sherlock Holmesi ausammas. Legendaarne raamatukangelane seisab seal, kuulus piip k\xc3\xa4es, koos oma lahutamatu kaaslase dr. Watsoniga. Kuju rajamise \xc3\xbcks algatajatest oli Vassili Livanov, kogu projekti teostuse eest vastutas mittetulundusorganisatsioon Culture Dialogue/One World. Nii praegusel Venemaal on kui ka endises N\xc3\xb5ukogude Liidus olid Holmesi lood v\xc3\xa4ga populaarsed.\n_START_SECTION_\nTeater\n_START_PARAGRAPH_\n20. veebruaril 1998 esietendus Tallinna Linnateatris Ago-Endrik Kerge lavastus teose "Et\xc3\xbc\xc3\xbcd punases" ainetel "Sherlock Holmes ja doktor Watson", peaosades Marko Matvere Sherlock Holmesi ja Raivo E. Tamm doktor Watsoni rollis.\n_START_SECTION_\nFilm\n_START_PARAGRAPH_\nSherlock Holmesi karakter on v\xc3\xa4ga j\xc3\xb5uliselt m\xc3\xb5jutanud popkultuuri. Internet Movie Database annab 2010. aasta seisuga 226 valminud filmi, kus tegutseb kuulus detektiiv. Esimene linateos valmis 1905. aastal._NEWLINE_Ingliskeelsetest ekraniseeringuist pikema staa\xc5\xbeiga Sherlock Holmese osat\xc3\xa4itjad on Eille Norwood, kes m\xc3\xa4ngis Londoni detektiivi 49 filmis aastatel 1921\xe2\x80\x931923. ja Basil Rathbone 15 filmis aastatel 1939\xe2\x80\x931946, 1956 Tuntumatest n\xc3\xa4itlejatest on \xc3\xbcles astunud veel Christopher Plummer, Roger Moore, Charlton Heston, Matt Frewer, John Cleese, Michael Caine jt._NEWLINE_Christopher Lee on m\xc3\xa4nginud nii Sherlock Holmesi, kui ka tema venda Mycroft Holmesi._NEWLINE_1983. aastal nelja Arthur Conan Doyle\'i romaani p\xc3\xb5hjal valminud animafilmis luges Sherlock Holmesi osa Peter O\'Toole. 1997. aastal m\xc3\xa4ngis n\xc3\xa4itleja filmis "FairyTale: A True Story" aga kirjanikku Doyle\'i ennast._NEWLINE_2009. aastal esilinastus Guy Ritchie lavastatud film "Sherlock Holmes" peaosades Sherlock Holmesina Robert Downey juunior ja doktor Watsonina Jude Law. Samadel tegijatel valmis 2011. aastal ka teine linateos.\n_START_SECTION_\nTelevisioon\n_START_PARAGRAPH_\nTelesarjades on tuntumad osat\xc3\xa4itmised Ronald Howard Ameerika \xc3\x9chendriikide seriaalis "Sherlock Holmes" (39 jagu, 1954\xe2\x80\x931955) ja Suurbritannias Douglas Wilmer (13 jagu, 1964\xe2\x80\x931965) ja Peter Cushing (16 jagu, 1968) seriaalis "Sherlock Holmes"_NEWLINE_Suurbritannia Granada Televisioni toodetud 13-osalises sarjas "The Adventures of Sherlock Holmes" (1984\xe2\x80\x931985) kehastab Sherlock Holmesi Jeremy Brett, doktor Watsoni osas on David Burke, hilisemates osades Edward Hardwicke. Aastatel 1986\xe2\x80\x931988 valmis Brettiga peaosas j\xc3\xa4tkuna 11-osaline "The Return of Sherlock Holmes", 1991\xe2\x80\x931993 9-osaline "The Case-Book of Sherlock Holmes" ja 1994 6-osaline "The Memoirs of Sherlock Holmes"_NEWLINE_Aastal 2010 valmis telesarja "Sherlock" kolm osa, kus peaosades Benedict Cumberbatch (Sherlock Holmes) ja Martin Freeman (doktor Watson). Jaanuaris 2011 hakkas sarja n\xc3\xa4itama ETV._NEWLINE_Aastatel 1979\xe2\x80\x931986 valmis N\xc3\xb5ukogude Liidus Sherlock Holmesi seiklustest k\xc3\xb5nelev filmisari "Sherlock Holmesi ja doktor Watsoni seiklused", kus peaosas oli Vassili Livanov. Paljud Holmesi f\xc3\xa4nnid peavad nii neid ekraniseeringuid kui ka Livanovi rolli k\xc3\xb5ige \xc3\xb5nnestunumate hulka kuuluvaks. N\xc3\xa4itlejale anti tehtud t\xc3\xb6\xc3\xb6 eest 2006. aastal Briti impeeriumi teenetem\xc3\xa4rk (MBE, Member of the Order of British Empire).'